29.9.2023
RO
Jurnalul Oficial al Uniunii Europene
L 242/119
59.
recunoaște eforturile depuse, tot în 2021, de Curte pentru a se adapta la condițiile de muncă în schimbare, stimulând transformarea digitală a auditului și modernizarea tehnologiei și a practicilor din întreaga organizație pentru a continua să ofere un serviciu eficace de audit public în Uniune; este conștient că, pentru realizarea mai multor progrese în această direcție, este nevoie de date accesibile puse la dispoziție în formatul solicitat, de Comisie sau statele membre; invită Comisia să încurajeze statele membre să depună eforturi pentru o mai mare interoperabilitate;
60.
înțelege, de asemenea, că în 2021, având în vedere limitările impuse de pandemia de COVID-19, întregul ciclu al auditului a fost efectuat în mare măsură digital, incluzând pregătirea auditului, colectarea de probe și procedurile contradictorii, iar misiunile în statele membre au fost înlocuite cu apeluri video care au inclus interpretarea de la distanță, când a fost necesar;
61.
apreciază etapele importante care au marcat mediul digital a Curții în 2021, cum ar fi introducerea unui proces robotic pentru serviciile de automatizare, introdus pentru a reduce munca repetitivă cu valoare scăzută pentru echipele de audit, automatizarea auditului agențiilor executive, ca parte a procesului de audit periodic, și punerea în aplicare a unui nou sistem de gestionare a traducerilor bazat pe cloud;
62.
salută punerea în aplicare completă a planului de securitate cibernetică pentru perioada 2018-2021 și adoptarea unui nou plan de securitate cibernetică pentru următorii trei ani (2022-2024), care prevede o trecere treptată la o arhitectură de tip „încredere zero”, în conformitate cu dispozițiile prevăzute în propunerea de regulament al Parlamentului European și al Consiliului de stabilire a unor măsuri pentru un nivel comun ridicat de securitate cibernetică în toate instituțiile, organele, oficiile și agențiile Uniunii; constată că în 2021 nu a fost detectat niciun atac cibernetic reușit relevant împotriva Curții și apreciază importanța cooperării Curții cu Centrul de răspuns la incidente de securitate cibernetică pentru instituțiile, organele și agențiile UE (CERT-UE); invită Curtea să mențină un nivel ridicat de atenție în legătură cu amenințările cibernetice și securitatea informațiilor, mai ales deoarece numărul atacurilor cibernetice grave a crescut considerabil în ultimii ani, ceea ce face ca toate instituțiile Uniunii să devină ținte atractive pentru potențialii atacatori; încurajează Curtea să efectueze evaluări periodice ale riscurilor în ceea ce privește infrastructura sa informatică;
63.
constată că în 2021 Curtea a găzduit în comun cu alte organizații evenimentul de lansare a Lunii Europene a Securității Cibernetice și că responsabilul cu diversitatea și incluziunea din cadrul Curții a coordonat una dintre principalele sesiuni ale evenimentului de lansare, pe tema „femeile și securitatea cibernetică”, în cadrul căreia un grup divers de femei din medii diferite a făcut schimb de opinii cu privire la motivația femeilor de a se alătura domeniului securității cibernetice și al tehnologiei;
64.
constată că în 2021 s-a hotărât majorarea liniilor bugetare pentru investiții în echipamente și servicii legate în principal de munca hibridă și digitalizare și că au fost folosite, de asemenea, credite suplimentare pentru a consolida capabilitățile de apărare cibernetică ale Curții, a investi într-un nou sistem de gestionare a traducerilor și într-un nou sistem de gestionare a părților interesate și a pune în aplicare soluția de semnătură electronică a Uniunii;
65.
salută decizia de a implementa software-uri libere cu sursă deschisă ca componente-cheie ale Curții, cum ar fi Linux ca sistem de operare pentru mai multe servere de infrastructură informatică, software-ul cu sursă deschisă Belenios pentru un sistem de vot secret și software-ul cu sursă deschisă Nagios pentru echipele de operațiuni informatice ale Curții; constată că Curtea folosește software-ul cu sursă deschisă NextCloud pentru schimbul de documente cu entitățile auditate în cadrul sistemului ECAFiles, care funcționează în conformitate cu cele mai înalte standarde de securitate și de protecție a datelor cu caracter personal;
66.
salută punerea în aplicare a acordurilor privind prelucrarea datelor ori de câte ori datele sunt prelucrate de părți terțe, iar Curtea, în calitate de operator de date, trebuie să asigure respectarea articolului 29 din Regulamentul (UE) 2018/1725 al Parlamentului European și al Consiliului (3) și să mențină controlul deplin asupra operațiunilor de prelucrare; constată că are loc consultarea sistematică a responsabilului cu protecția datelor al Curții în legătură cu aspecte privind prelucrarea datelor și măsurile tehnice și organizatorice;
(3) Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr.
45/2001 și a Deciziei nr.
1247/2002/CE (JO L 295, 21.11.2018, p. 39).